**Ministru kabineta noteikumu projekta „Grozījumi Ministru kabineta 2011.gada 13.decembra noteikumos Nr.951 „Noteikumi par tiesu un tiesu namu darbības teritoriju”” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Ar Tieslietu padomes 2014.gada 29.septembra lēmumu Nr.59 nolemts atbalstīt Tieslietu ministrijas priekšlikumu par Siguldas tiesas un Rīgas pilsētas Centra rajona tiesas darbības izbeigšanu.Šī gada 2014.gada 30.oktobrī Saeimā galīgajā lasījumā pieņemti grozījumi likumā „Par tiesu varu” (reģ. Nr.1255/Lp11), kas paredz Siguldas tiesas un Rīgas pilsētas Centra rajona tiesas reorganizāciju.Lai īstenotu likumā paredzēto Siguldas tiesas un Rīgas pilsētas Centra rajona tiesas darbības izbeigšanu, nepieciešams grozīt Ministru kabineta 2011.gada 13.decembra noteikumus Nr.951 „Noteikumi par tiesu un tiesu namu darbības teritoriju”.  |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Tiesu iekārtas attīstības pamatnostādnēs 2009.–2015.gadam (apstiprinātas ar Ministru kabineta 2009.gada 7.oktobra rīkojumu Nr.685) ir noteikts tiesu iekārtas politikas mērķis – nodrošināt tiesisku, efektīvu, kvalitatīvu un sabiedrības vajadzībām atbilstošu tiesu iekārtas darbību, sekmējot no taisnīgas tiesas jēdziena izrietošu tiesu varas pamatvērtību īstenošanu – neatkarīga, pieejama tiesa un efektīva tiesas procesa norise iespējami īsākā termiņā.Lai risinātu tādus ar tiesu efektivitātes paaugstināšanu saistītos problēmjautājumus kā nevienmērīga tiesu noslodze un atšķirīgi tiesvedības ilgumi viena veida lietās, tai skaitā pārāk gari tiesvedības termiņi, mazā tiesnešu skaita tiesā dēļ apgrūtināta vai neiespējama specializāciju izveide un lietu sadales nejaušības nodrošināšana, tika izstrādāts informatīvais ziņojums „Par tiesu darbības teritoriju izmaiņām”, kas atbalstīts gan Tieslietu padomes sēdē, gan Ministru kabinetā ar 2014.gada 5.augusta sēdes protokola Nr.42 35.§. Kā izriet no pieņemtajiem lēmumiem, gan Tieslietu padome, gan arī Ministru kabinets atbalstījis tādu tiesu politikas rīcības virzienu, kas paredz, ka apgabaltiesu darbības teritorijā esošo rajonu (pilsētu) tiesu apvienošana paredzama pakāpeniski, sākotnēji reformu ieviešot Rīgas tiesu apgabalā.Likums „Grozījumi likumā „Par tiesu varu”” paredz, ka Siguldas tiesu reorganizē, to pievienojot Rīgas rajona tiesai, savukārt Rīgas pilsētas Centra rajona tiesu reorganizē, pārceļot Rīgas pilsētas Centra rajona tiesas tiesnešus darbā Rīgas pilsētas Vidzemes priekšpilsētas tiesā un citās noslogotākajās Rīgas pilsētas tiesās, izvērtējot šo tiesu kapacitāti. Ievērojot minēto, tiek pārskatītas gan Rīgas rajona tiesas, gan Rīgas pilsētas Vidzemes priekšpilsētas tiesas darbības teritorijas. Plānots, ka Rīgas rajona tiesas darbības teritorija atbildīs esošai Rīgas rajona tiesas darbības teritorijai un Siguldas tiesas darbības teritorijai. Savukārt Rīgas pilsētas Vidzemes priekšpilsētas tiesas darbības teritorija atbildīs Rīgas Centra rajonam un Rīgas pilsētas Vidzemes priekšpilsētai.Attiecībā uz Siguldas tiesas un Rīgas rajona tiesas darbības teritoriju norādāms, ka šobrīd saskaņā ar Ministru kabineta 2011.gada 13.decembra noteikumu Nr.951 „Noteikumi par tiesu un tiesu namu darbības teritoriju” 2.punktu Rīgas rajona tiesai piekritīgs ir Ādažu, Babītes, Baldones, Carnikavas, Garkalnes, Ķekavas, Mārupes, Olaines, Ropažu, Salaspils, Saulkrastu un Stopiņu novads. Savukārt Siguldas tiesai piekritīgs ir Inčukalna, Krimuldas, Mālpils, Sējas un Siguldas novads. No minētā secināms, ka Siguldas tiesas un Rīgas rajona tiesas darbības teritorijas šobrīd atrodas viena otrai blakus un aptver Rīgas rajonu. Savukārt attiecībā uz zemesgrāmatu nodaļām jau šobrīd saskaņā ar Ministru kabineta 2011.gada 13.decembra noteikumu Nr.951 „Noteikumi par tiesu un tiesu namu darbības teritoriju” 5.punktu Rīgas rajona tiesas sastāvā ir zemesgrāmatu nodaļa, kuras darbības teritorija atbilst Rīgas rajona tiesas un Siguldas tiesas darbības teritorijai. Līdz ar to nepastāv šķēršļi, lai veiksmīgi apvienotu Siguldas tiesas un Rīgas rajona tiesas darbības teritorijas.Līdzīgi ir ar Rīgas pilsētas Centra rajona tiesas un Rīgas pilsētas Vidzemes priekšpilsētas tiesas darbības teritorijām. Saskaņā ar Ministru kabineta 2011.gada 13.decembra noteikumu Nr.951 „Noteikumi par tiesu un tiesu namu darbības teritoriju” 2.punktu Rīgas pilsētas tiesu darbības teritorija atbilst Rīgas pilsētas teritoriālajam iedalījumam. Ievērojot, ka Rīgas pilsētas Centra rajona tiesai piekritīgs ir Rīgas centra rajons un Rīgas pilsētas Vidzemes priekšpilsētas tiesai piekritīga ir Rīgas pilsētas Vidzemes priekšpilsēta, šobrīd abas teritorijas atrodas viena otrai blakus un aptver daļu Rīgas pilsētas teritorijas. Tāpat šobrīd Rīgas pilsētas Centra rajona tiesa un Rīgas pilsētas Vidzemes priekšpilsētas tiesa fiziski ir izvietotas vienā ēkā Abrenes ielā 3.Projektā ietvertās tiesiskā regulējuma izmaiņas minētās problēmas atrisinās pilnībā. Projekta spēkā stāšanās datums – 2015.gada 1.marts – ir saskaņots ar likumā „Grozījumi likumā „Par tiesu varu”” noteiktā regulējuma, kas paredz Siguldas tiesas un Rīgas pilsētas Centra rajona tiesas reorganizāciju, spēkā stāšanos. |
| 3. | Projekta izstrādē iesaistītās institūcijas | Tieslietu ministrija. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Projekts attiecas uz personām, kas vēršas tiesā, jo grozījumu projekts precizē tiesu darbības teritorijas, no kā ir atkarīga lietu piekritība. |
| 2. | Tiesiskā regulējuma ietekme uz tautsaimniecību un administratīvo slogu | Projekts šo jomu neskar. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Projekts būtiski neietekmēs Siguldas tiesas tiesnešus un darbiniekus, jo minētās reformas ietvaros nav paredzēts tiesu cilvēkresursus fiziski pārcelt darbā citā tiesā. Savukārt Rīgas pilsētas Centra rajona tiesas tiesneši tiks pārcelti darbā citā tiesā, atbilstoši Tieslietu padomes noteiktajai kārtībai, kādā tiek sagatavots un izskatīts Tieslietu ministra sagatavotais priekšlikums par tiesneša pārcelšanu darbā citā tiesā sakarā ar tiesas darbības izbeigšanu. Lemjot jautājumu par tiesnešu pārcelšanu darbā citā tiesā, tiks ņemta vērā tiesnešu skaita palielināšanas nepieciešamība Rīgas tiesu apgabalā esošajās rajona (pilsētas) tiesās, kā arī tiesneša viedoklis un intereses, kas saistītas, piemēram, ar tiesneša dzīvesvietu. Centra rajona tiesas darbinieki tiks pārcelti, ievērojot vispārējos nosacījumus darbinieku pārcelšanai. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Nepieciešamie saistītie tiesību aktu projekti | Lai novērstu iespēju, ka tiesu apvienošanas rezultātā tiktu apdraudēta Rīgas pilsētas Centra rajona prokuratūras turpmāka darbība, nepieciešams veikt grozījumus Prokuratūras likumā, nosakot, ka rajonu (pilsētu) prokuratūras nodibina un to darbības teritorijas nosaka ģenerālprokurors. Deleģējuma precizēšana ļaus saglabāt Rīgas pilsētas Centra rajona prokuratūru, kā arī gadījumā, ja tiesu reorganizācija turpināsies, nebūs nepieciešams reorganizēt arī citu administratīvo teritoriju prokuratūras struktūrvienības. |
| 2. | Atbildīgā institūcija | Ģenerālprokuratūra. |
| 3. | Cita informācija | Likumprojekts „Grozījumi Prokuratūras likumā” 11. decembrī Saeimā pieņemts pirmajā lasījumā (75/Lp12). |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Par Projektu sabiedrība vairākkārt tika informēta ar mediju starpniecību[[1]](#footnote-1). Tāpat par Projektu sabiedrība tika informēta, kad Saeimā tika atbalstīti grozījumi likumā „Par tiesu varu”, kas paredzēja, ka tiks reorganizēta Siguldas un Rīgas pilsētas Centra rajona tiesa, attiecīgi tās pievienojot Rīgas rajona tiesai un Rīgas pilsētas Vidzemes priekšpilsētas tiesai.  |
| 2. | Sabiedrības līdzdalība projekta izstrādē | Projekts šo jomu neskar. |
| 3. | Sabiedrības līdzdalības rezultāti | Projekts šo jomu neskar. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Tiesu administrācija, Rīgas pilsētas Vidzemes priekšpilsētas tiesa un Rīgas rajona tiesa.  |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts var ietekmēt Latvijas Republikas Prokuratūras darbību (sk. informāciju IV sadaļā). |
| 3. | Cita informācija | Nav. |

Anotācijas III un V sadaļa – projekts šīs jomas neskar.

Tieslietu ministrs Dz.Rasnačs

15.12.2014. 11:22

1107

Detlavs 67036827

Arturs.detlavs@tm.gov.lv

1. Piemēram: <http://www.saeima.lv/lv/aktualitates/saeimas-zinas/22619-saeima-konceptuali-atbalsta-likumprojektu-siguldas-un-rigas-pilsetas-centra-rajona-tiesas-darbibas-i>; <http://www.plz.lv/?p=52691>; [↑](#footnote-ref-1)